recursal/SuperWikiNEXT-32B huggingface dataset:
**אלכסנדר החמישי** (ביוונית: **Ἀλέξανδρος Εʹ**‏; ? - 294 לפנה"ס) היה מלך מוקדון, בנו של קסנדרוס.

ביוגרפיה
--------

אלכסנדר היה בנו של הדיאדוך קסנדרוס, בנו של המצביא אנטיפטרוס. אמו הייתה תסלוניקה ממוקדון, שהייתה אחותו למחצה של אלכסנדר הגדול ובתו של פיליפוס השני, מלך מוקדון. היו לו שני אחים גדולים: פיליפוס הרביעי ואנטיפטרוס הראשון. אלכסנדר היה נשוי לליסנדרה, בתם של תלמי הראשון ואורידיקה, ולמעשה בת דודתו.

אלכסנדר נולד בתקופה קשה עבור מוקדון. אלכסנדר הגדול מת ללא יורש פוטנציאלי, ומצביאיו קרעו לגזרים את האימפריה שלו (מלחמות הדיאדוכים). אביו, קסנדרוס, זכה בכתר מוקדון לאחר מלחמה נגד פוליפרכון. קסנדרוס מת בשנת 297 לפנה"ס, ובאופן טבעי, פיליפוס הבכור עלה לשלטון. פיליפוס מת ממחלה זמן קצר לאחר מכן, ואנטיפטרוס, שיהיה הבא בתור, ציפה לרשת את הכתר כמובן מאליו. אלא שאמם, תסלוניקה, שחיבבה במיוחד את אלכסנדר החמישי שהיה בן הזקונים שלה, לחצה עליו ששניהם ימשלו במשותף. אנטיפטרוס הסכים בתחילה, אולם נפגע מאוד מהיחס של אמו ורצח אותה.

אלכסנדר הבין שהוא הבא בתור, והזעיק במהירות לעזרתו שני מצביאים שהחלו להתבלט: פירוס, ודמטריוס פוליורקטס. לטענת פלוטרכוס, פירוס הגיע ראשון ובתמורה לחבלי ארץ שסיפח לשלטונו העניש את אנטיפטרוס. בהמשך, הדיאדוך ליסימכוס, שתמך באנטיפטרוס, שלח אל פירוס מכתב מזויף, שנשלח כביכול מתלמי הראשון מלך מצרים. במכתב מפציר תלמי בפירוס לסייע לאנטיפטרוס. עם זאת, פירוס זיהה שמדובר בזיוף.

במקביל, דמטריוס אשר היה עסוק בהשתלטות על קרקע שאבדה לו בפלופונסוס, נטש את השקעתו ופנה למוקדון. כשהגיע למוקדון גילה שפירוס כבר סיים את העבודה. אלכסנדר, עצבני ומובך, מיהר חיש-קל לקבל את פניו של דמטריוס שהופיע לפתע בראש צבא חמוש כה קרוב למוקדון. הוא הודה לו על הטירחה והציע ללוותו כאורח כבוד בדרכו חזרה. דמטריוס חשש מאלכסנדר, ואף קיבל הודעה שאלכסנדר מנסה ללא הרף להתנקש בחייו. על כן דמטריוס אמר לאלכסנדר שעניינים דחופים מאלצים אותו לעזוב את מוקדון מוקדם מהצפוי. אלכסנדר שמח על כך, וליווה את דמטריוס עוד כברת דרך. הייתה זו טעות גורלית, אלכסנדר נרצח בהוראת דמטריוס. עם זאת, מפאוסניאס ניתן להבין שדמטריוס הוא זה שהעניק עזרה לאלכסנדר, "אולם נראה שהוא מצא רוצח ולא בן ברית" כלשונו. כך או כך, המוקדונים המבוהלים הכתירו את דמטריוס כמלכם, והשושלת שלו עתידה הייתה למשול במוקדון עד סופה של הממלכה.

הערות שוליים
------------

1. ↑  Smith, **Dictionary of Greek and Roman Biography and Mythology**, "Alexander", 1873
2. ↑  אוסביוס, "**כרוניקה**", 695, 698.
3. 1 2  פאוסניאס, "**תיאורה של יוון**, 9.7.3.
4. ↑  יוסטינוס, ספר שישה עשר, 1.
5. ↑  פלוטרכוס, "**חיי פירוס**", 6.
6. ↑  פלוטרכוס, "**חיי דמטריוס**", 36.
7. ↑  דיודורוס, ספר עשרים ואחד, 7.
8. ↑  פלוטרכוס, "**חיי דמטריוס**", 37.
**קיליקס** (ביוונית: **Κίλιξ**) היה נסיך פיניקי במיתולוגיה היוונית והאפונים של קיליקיה.

דמותו
-----

היגינוס (אנ') הזכיר את קיליקס בן אגנור כמי שיצא לחפש אחר אחותו החטופה אירופה כמו אחיו קדמוס ופויניקס, הגיע לקיליקיה ונשאר שם, ונתן לארץ את שמה. גם יואנס צצס הזכיר את קיליקס בן אגנור, אחי קדמוס ופויניקס, כנותן השם לקיליקיה. לפי הרודוטוס, הקילקיים נקראו בעבר היפכֿאים (Ὑπαχαιοὶ), וקיבלו שמם מקיליקס בן אגנור, איש פיניקי.

פסאודו־אפולודורוס ציין שאגנור שלח את בניו, קדמוס, פויניקס וקיליקס, לחפש אחר אירופה, ואיים עליהם לא לחזור אם לא ימצואה, ולכן נשארו בארצות רחוקות; קיליקס נשאר בארץ ליד פיניקיה ומסביב לפירמוס שהייתה כפופה לו, ונקראה קיליקיה. הוא הוסיף שייתכן שתאסוס הוא לא בנו של פוסידון אלא בנו של קיליקס. בהמשך, סרפדון בן אירופה הסתכסך עם אחיו בכרתים, חבר לקיליקס שהיה במלחמה עם הליקיים, ולאחר שקיבל חלק מהארץ נעשה למלך ליקיה.

דיודורוס סיקולוס סיפר שקוריבס (אנ') בן יאסיון וקיבלי התחתן עם תבה (גר') בת קיליקס (שהיא אולי האפונים לתבאי הקיליקית (אנ')). הוא גם הביא את דברי אוהמרוס, שסיפר שכשזאוס עלה למלכות, הוא הגיע בנדודיו לקיליקיה והכניע את קיליקס שליט האזור.

הערות שוליים
------------

1. ↑  היגינוס (אנ'), **Fabulae**, ‏178 (ראו במקור הלטיני ובתרגום לאנגלית)
2. ↑  יואנס צצס, **כיליאדס**, 7.159–7.165 (ראו במקור היווני ובתרגום לאנגלית)
3. ↑  הרודוטוס, **היסטוריות**, 7.91 (ראו במקור היווני ובתרגום עברי)
4. ↑  פסאודו־אפולודורוס, **ביבליותקה**, 3.1.1–3.1.2
5. ↑  דיודורוס סיקולוס, **ביבליותקה היסטוריקה**, 5.48.5–5.49.3 (ראו במקור היווני ובתרגום לאנגלית)
6. ↑  דיודורוס סיקולוס, **ביבליותקה היסטוריקה**, 6.1.8–6.1.10 (ראו במקור היווני ובתרגום לאנגלית)
**דמויי זוחלים** (שם מדעי: Reptiliomorpha) היא קבוצה של מיתרניים יבשתיים בעלי ארבע רגליים שהתפתחו מהדו-חיים והיו אבותיהם של הזוחלים המודרניים ומכאן שמם. הם שייכים לקבוצה הפרפליטית לאבירנתודונטיה.

יצורים אלה התפתחו מהדו-חיים המימיים והפכו ליצורים יבשתיים כדי לשגשג ביבשה, והחלו לפתח עור יבש, רגליים חזקות בעלות אצבעות ולסתות מלאות שיניים. חלקם היו טורפים ואחרים צמחוניים. הם הגיעו לממדים של עד 3 מטר.

הם היו קרובים לדו-חיים ונראה שהם חזרו להטיל ביצים רכות קליפה במים, אך הצאצאים התבגרו מהר ופיתחו עור עבה. המאוחרים ביניהם הטילו ביצים על היבשה.

יצורים אלה נכחדו כולם לאחר עידן הפלאוזואיקון למעט בני קבוצת בעלי שפיר עוברי.

מיון
----

* + - * סוג Solenodonsaurus - נכחד
		- סדרה Embolomeri - נכחדה. בה האאוגיריניוס
		- סדרה Chroniosuchia - נכחדה
		- סדרה Gephyrostegida - נכחדה
		- סדרה Seymouriamorpha - נכחדה. בה הסיימוריה
		- סדרה Diadectomorpha - נכחדה. בה הלימנוסקליס
* בעלי שפיר עוברי (Amniota)
	+ סינאפסידה (Synapsida)
	+ זאורופסידה (Sauropsida)

קישורים חיצוניים
----------------

ויקישיתוף מדיה וקבצים בנושא **דמויי זוחלים** בוויקישיתוף
דמולישן דרבי בגילברט, פנסילבניה
**דמולישן דרבי** (**Demolition Derby**, מאנגלית: **דרבי הרס**) הוא ספורט מוטורי הנפוץ בירידים ובפסטיבלים ברחבי ארצות הברית וקנדה.

אירוע של דמולישן דרבי כולל מספר רכבים המצויים במגרש סגור, אשר מתנגשים באופן מכוון אחד בשני עד אשר נותר רכב בודד אחד שמסוגל לנוע.

מרקורי בריזווי

היסטוריה
--------

ישנה מחלוקת מתי התחילו אירועי הדמולישן דרבי באופן רשמי. באופן כללי משערים שהאירועים התחילו בשנות ה-50 בשל עודפים בדגמי פורד מודל T, ובשל העדפת הקהל להתנגשויות מאשר למירוץ סטנדרטי.

הספורט הפך לתת תרבות אמריקאית בשנות ה-60. תוכנית הספורט של ABC (אנ'), סיקרה את אליפויות הדמולישן דרבי עד לשנת 1992. בשנות ה-80 וה-90 חלה דעיכה מסוימת בהתעניינות, בעיקר כתוצאה מסיקור טלוויזיוני דל.

בשנות ה-2000 עם עליית האינטרנט ושיטת שלם וצפה, חלה עלייה בפופולריות ובסיקור בערוצי הספורט השונים בארצות הברית.

דמולישן דרבי בערב

פופולריות
---------

בשנת 2001 פורסמה כתבה בלוס אנג'לס טיימס, שהעריכה כי בכל שנת נערכים כ-2000 אירועי דמולישן דרבי עם כ 60–75 אלף נהגים. הפרסים נעים לרוב ממאות דולרים עד לכעשרות אלפים. באירוע בודד צופים בממוצע כאלף איש.

דמולישן דרבי גם נפוץ בתרבות הפופולרית, ובעיקר בשלל משחקי וידאו כגון סדרות Carmageddon ,Dirt ,Grid ,Flatout ולאחרונה Wreckfest.

דמולישן דרבי באונטריו קנדה

חוקים ואמצעי בטיחות
-------------------

על כל הנהגים ללבוש בגדי בטיחות וקסדות, ולהיות חגורים. מאחר שמדובר בספורט מסוכן, כל החלונות והפנסים מוסרים מן המכוניות. התנגשות בדלת שעל יד תא הנהג יכולה לפגוע בנהג, ועל כן הדלת צריכה להיות צבועה בכתום בטיחותי.

המגרש בו נערך הדמולישן דרבי עשוי מאפר או בוץ, נמצא בשטח פתוח וצורתו אובלית. כמעט תמיד יהיה על יד המגרש צוות כבאות למקרה של התלקחות של אחד ממנועי המכוניות. הרכבים גם ממוגנים מבפנים עם כלוב בטיחות.

החוקיות בדמולישן דרבי יכולה להשתנות מאירוע לאירוע. החוקים תלויים באופן גדול בסוג הרכב - לרוב מדובר במכוניות משפחתיות ישנות ומוזנחות שהיו בדרכן לגריטה ("טרנטה"), אך גם נפוצים מיניואנים, אוטובוסים ומשאיות.

האירוע מתחיל כאשר המכוניות מסודרות שחזיתן כלפי חוץ. על הנהגים להתנגש במכונית אחרת כל דקה-שתי דקות. אם הם לא עושים זאת, הם נחשבים ל"גוררים" ("sandbagging") ונפסלים מה"מרוץ". כמו כן נפסלים אלו שפוגעים באופן מכוון בדלתות של נהגים אחרים.

אם כלי רכב אינו מסוגל לזוז במשך דקה, הוא נפסל מן המקצה. זאת ועוד, אסור לנהגים לשתף פעולה עם אחרים במטרה לפגוע ברכב מסוים (מה שנקרא בעגה הספורטיבית "סנדוויץ'")

מקצה בודד לוקח סדר גודל של כרבע שעה עד חצי שעה. הרכבים ששורדים מכל המקצים משתתפים באירוע גמר התחרות, בו מוכרזים המנצחים בשלל קטגוריות, כמו ה"טוב ביותר", ה"מהיר ביותר", ה"מסוכן ביותר" ועוד.

סוגי ספורט מוטורי דומים
-----------------------

* **Figure 8 racing** - - המסלול בנוי בצורת המספר 8, ובכך יכול לגרום למקרים רבים של התנגשויות בין כלי רכב.
* **Banger racing** - מרוצים סטנדרטיים במסלול עפר עם מכוניות מיועדות לגריטה. פופולרי בעיקר במדינות צפון-מערב אירופה.
* **Folk racing** - הגרסה הסקנדינבית-בלטית ל-Banger racing. במסלול של 2.4 ק"מ ומהירות מקסימלית של 80 קמ"ש.

Banger racing

קישורים חיצוניים
----------------

ויקישיתוף מדיה וקבצים בנושא **דמולישן דרבי** בוויקישיתוף
**קיליאן כריסטופר זול** (בשוודית: **Kilian Christoffer Zoll**;‏ 20 בספטמבר 1818 – 9 בנובמבר 1860) היה צייר, גרפיקאי ומאייר שוודי בסגנון אסכולת דיסלדורף. הוא יצר סצנות ז'אנריות, נופים, מזכרות ודיוקנאות.

ביוגרפיה
--------

זול נולד במלמהוס, סקאניה, שוודיה. הוא היה בנם של נילס פרדריק זול וקטרינה כריסטינה קנוטסון. אביו היה סגן בצבא השוודי. בתחילה הוא למד במאלמה, אך קטע את עבודתו בקורס כדי ללמוד אמנות בסטוקהולם.

בשנים 1836–1849 הוא למד באקדמיה השוודית המלכותית לאמנויות אצל פרדריק וסטין, פר קראפט וקרל יוהאן פלקראנץ, אך מצא צורך להשעות את עבודתו שם בכמה הזדמנויות כדי שיוכל לצייר ולמכור דיוקנאות כדי להרוויח כסף למחייתו.

בזמן הלימודים באקדמיה, התמקד בציור היסטוריה, אך זמן קצר לאחר מכן העדיף סצנות מחיי העם. בחיפוש אחר מטרה זו, מסתיו 1845 ועד לאביב 1846 הוא נרשם לאקדמיה הדנית המלכותית לאמנויות יפות בקופנהגן, שם למד אצל כריסטופר וילהלם אקרסברג והיה בהשראת הרצאותיו של נילס לאוריטס הואין.

בשנת 1842, ביקור בבוטורפ בכנסיית לינדראס ביונקופינג וצייר ציור מזבח בכנסיית לינדראס. במהלך מלחמת שלזוויג הראשונה הוא ליווה את גדוד קרונוברג לדנמרק, אך עצר בקופנהגן כאשר שוודיה החליטה לא להיכנס למלחמה. הוא צייר דיוקנאות שם במשך מספר חודשים.

בין השנים 1852–1855 התגורר בדיסלדורף, שם עבד עם צייר ההיסטוריה, תיאודור הילדברנדט והצייר הנורווגי, אדולף טידמן. הוא שב לשוודיה בשנת 1855 וניסה להשיג מענק נסיעות מהאקדמיה, אך נדחה מכיוון שהיה מבוגר יותר מהתקנון.

חיים אישיים
-----------

בשנת 1858 הוא התחתן עם הנרייטה גוסטבה הורן רנצ'ין, שהשתייכה למשפחת אצילים ותיקה. הוא תכנן לחזור לדיסלדורף, אך חלה ומת בזמן שנסע בהולנד.

רבות מיצירותיו שהוזמנו נותרו לא גמורות בזמן מותו. הם הושלמו על ידי חברו, בנד נורדנברג (1822–1902).

גלריה
-----

* בת איכריםבת איכרים
* בתוך הביתבתוך הבית
* ריקוד קיץריקוד קיץ
* במסע במסע

קישורים חיצוניים
----------------

ויקישיתוף מדיה וקבצים בנושא **קיליאן זול** בוויקישיתוף

הערות שוליים
------------

1. ↑  Discover painter Kilian Christoffer Zoll, rkd.nl (באנגלית)
2. ↑  KILIAN Christoffer ZOLL: Lexikonett amanda, www.lexikonettamanda.se
3. ↑  "Bengt Nordenberg (1822-1902)"

|  |  |
| --- | --- |
| בקרת זהויות עריכת הנתון בוויקינתונים | 
* GND: 142657360
* ISNI: 0000 0000 8452 6448
* KulturNav: 3e5440a7-d30c-4b7e-917f-3aca2271bb44
* LCCN: nr2004000367
* RKD: 86507
* SELIBR: 298028
* SUDOC: 178211737
* ULAN: 500042131
* VcBA: 495/176627
* VIAF: 59030182
* WorldCat: lccn-nr2004000367

 |
**יאנסניזם** (**Jansenism**) הוא זרם של המחשבה הקתולית המדגיש את החטא הקדמון, את שחיתותם המוסרית של בני אדם, ואת ההכרח שבחסד אלוהי ובפרדסטינציה (חריצת גורלה של הנפש לגיהנום או לגן עדן, לפי החלטה מראש של האל). תנועה זו, שנוסדה על ידי התאולוג הקתולי קורנליוס יאנסן, היוותה זרם מתבדל בקרב חלק מחסידי הכנסייה הרומית-קתולית מן המאה ה-16 ועד המאה ה-18.

בניגוד לתאולוגים הישועים של תקופתו, יאנסן קרא לשוב לעקרונותיו של אוגוסטינוס (מאבות הכנסייה). ספרו של יאנסן "אוגוסטינוס" שיצא לאור ב-1640, שנתיים אחרי מותו, גרם לכך שרבים הפכו לחסידי היאנסניזם, ובהם המחזאי ז'אן רסין והפילוסוף והמדען בלז פסקל. בצרפת, היאנסניזם היה קשור בשמו של מנזר פור רויאל שאנשיו אמצו לעצמם את תורת יאנסן.

היאנסניזם גרס כי בני אדם נולדו חוטאים, וכי לא יוכלו להפוך לישרים אלא בעזרתו של אלוהים. לפיכך, הודגש הצורך באדיקות דתית וברמה מוסרית גבוהה כדי להתכונן לטקס אכילת לחם הקודש באמצעות תפילה והתוודות. הפרדסטינציה, שהתבססה על תורתו של אוגוסטינוס ושהייתה קרובה לזו של הקלוויניזם, נחשבה לדרך היחידה שבה "הנבחרים" המעטים יזכו לגאולה.

היאנסניזם גונה ככפירה מספר פעמים באמצעות "בולה" (מכתב פומבי של האפיפיור בעל תוקף של צו), ובמיוחד על ידי האפיפיורים אינוקנטיוס העשירי, אלכסנדר השביעי וקלמנס האחד עשר. מפני שספרו של קורנליוס יאנסן "אוגוסטינוס" הכיל הצהרות אמונים לכנסייה הרומית-קתולית, יאנסן עצמו מעולם לא הואשם בכפירה. הגינוי האחרון של היאנסניזם נעשה בידי האפיפיור פיוס העשירי שציווה לקיים יום יום את טקס אכילת לחם הקודש ולשתף בו גם ילדים, בניגוד ליאנסניזם שהורה להימנע מלקיים טקס זה לעיתים כה קרובות.

בצרפת, המלך לואי הארבעה עשר, שבהשפעת הישועים גמר אומר בנפשו לחסל את היאנסניזם, הציב לעצמו כמטרה את מנזר פור רויאל שהוחרב עד היסוד ב-1710, אחרי שהנזירות האחרונות גורשו ממנו בכוח. בשנת 1712 היאנסניזם הוכרז באופן סופי כבלתי חוקי על ידי הכנסייה הרומית-קתולית.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **יאנסניזם** |

* יאנסניזם, באתר אנציקלופדיה בריטניקה (באנגלית)
* יאנסניסטים, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529243505171
* BnF: cb119569809 (data)
* GND: 4162703-9
* HDS: 030204
* LCCN: sh85069350
* NDL: 00574983
* NKC: ph121285

 |
סמלי הדרגהסמל הדרגה - תג צווארוןסמל הדרגה - תג כתף סמל הדרגה - תג שרוולגנרל חיל הקשר
**גנרל חיל הקשר** (בגרמנית: **General der Nachrichtentruppe**), הייתה דרגה בכוחות הקרקע הגרמניים (בגרמנית: הר). הדרגה נוצרה בשנת 1940, והייתה השלישית בחשיבותה, לאחר דרגות גנרל-אוברסט וגנרל-פלדמרשל. הדרגה היא שוות ערך לדרגת שלושה כוכבים כיום, וניתנה לגנרלים אשר פיקדו על יחידות קשר בוורמאכט.

דרגות מקבילות
-------------

קצינים בדרגה מקבילה בחיל הרגלים נקראו *גנרל חיל הרגלים*, בחיל הפרשים נקראו *גנרל חיל הפרשים* ואלו בחיל התותחנים היו *גנרל חיל התותחנים*. כמו כן היו קיימות הדרגות של *גנרל חיל ההנדסה*, *גנרל חיל השריון*, *גנרל חיל הצנחנים*, *גנרל הכוחות ההרריים*. בלופטוואפה, המקבילה לדרגה הייתה *גנרל חיל טייסי הקרב*. הדרגה ציינה רק בכללית את הזרוע שבה שירת הגנרל, ולא התייחסה לתפקידו באופן ספציפי.

בעלי הדרגות
-----------

רק שני קצינים החזיקו בדרגה זו; אריך פלגיבל (1886-1944) החל מ-1 באוגוסט 1940 עד פיטוריו בעקבות קשר העשרים ביולי ואלברט פראון (1894–1975) החל מ-1 באוקטובר 1944 ועד שנלקח לשבי במאי 1945.

|  |  |  |
| --- | --- | --- |
| **דרגה זוטרה**:**גנרל-לויטננט** | **דרגות הוורמאכט** גנרל חיל הקשר | **דרגה בכירה**:**גנרל-אוברסט** |
*Acantopsis octoactinotos*
**קוביטיים** (שם מדעי: **Cobitidae**; ע"פ האקדמיה ללשון העברית: **בִּינוּנִיִּים**, אך השם הועבר למשפחה Nemacheilidae) היא משפחת דגים מסדרת הקרפיונאים החיים במים מתוקים וחיים בקרבה לקרקעית. רבים מהם הם דגי נוי פופולרים שחלקם הפכו למינים פולשים. הם חיים בעולם הישן מאירופה עד למרוקו וחלקם מצויים בארץ ישראל.

הדגים מגיעים לאורך 40 סנטימטרים, והם בעלי גוף מוארך ודק המזכיר תולעת. הם בעלי שפתיים גדולות איתם הם יונקים ושואבים דברים ובינים קטנים איתם הם חשים במזון על הקרקעית. דגים אלה נחים ולא נעים הרבה. מזונם הוא חומר אורגני המצוי על קרקעית האגמים והנהרות בהם הם חיים, וכן הם טורפים סרטנים וחרקי מים או זחלים.

סוגים
-----

מינים רבים שהיו במשפחה עברו למשפחה בינוניים (Nemacheilidae):

* *Acantopsis*
* *Aperioptus*
* *Bibarba*
* סוג ומין יחיד *Canthophrys gongota*
* קַרְצִיף (*Cobitis*)
* *Koreocobitis*
* *Kottelatlimia*
* *Lepidocephalichthys*
* *Lepidocephalus*
* סוג ומין יחיד *Microcobitis misgurnoides*
* חזאי (*Misgurnus*)
* סוג ומין יחיד *Neoeucirrhichthys maydelli*
* *Pangio*
* *Paralepidocephalus*
* סוג ומין יחיד *Paramisgurnus dabryanus*
* *Protocobitis*
* *Sabanejewia*
* סוג ומין יחיד *Theriodes sandakanensis*

קישורים חיצוניים
----------------

ויקישיתוף מדיה וקבצים בנושא **קוביטיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
* GBIF
 |

* קוביטיים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph685413

 |
קבוצת איי **יאסווה** היא ארכיפלג של כ-20 איים געשיים בטריטוריה המערבית של פיג'י. שטח האיים מוערך בכ-135 קילומטרים רבועיים. בשטחי האיים מתגוררים כ-5000 תושבים.

קו יבשה המחבר בין האיים וואיה ווואיאסווה
המתחם הגעשי יאסווה מורכב משישה איים עיקריים, ואיים קטנים רבים נוספים. הארכיפלג, אשר מתמתח לאורך של כ-80 קילומטרים לכיוון צפון-מזרח, החל מנקודה כ-40 קילומטרים צפון-מערבית ללוטוקה. הוא געשי והררי, ומכיל פסגות בגובה של 250–600 מטרים מעל פני הים.

עד שנת 1987, היו האיים סגורים לתיירות, וזאת עקב הוראתו של מלך האיים, וחוסר רצונו בתיירות יבשתית באיים. החל משנות ה-50 היו הפלגות של אוניות תענוגות סביב האיים, אך ללא ירידת התיירים מן הסיפון. טרם עידן התיירות, המקומיים באיים חיו בהרמוניה וקהילתיות שבטית שלווה. עם פתיחת האיים לתיירות יבשתית, נפתחו באיים מספר אתרי נופש. כיום, האיים נחשבים לאחד היעדים התיירותיים המובילים בפיג'י. כמו כן, שוניות האלמוגים הייחודיות באזור הן אחת מן האטרקציות המרכזיות באיים, אשר חפצים בצלילה ובשימוש בשנורקל.

באי נאנויה לוו שבמרכז איי יאסווה צולם הסרט הלגונה הכחולה.

קישורים חיצוניים
----------------

ויקישיתוף מדיה וקבצים בנושא **יאסווה** בוויקישיתוף
* יאסווה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315527856
* WorldCat (עם VIAF): 315527856

 |
העץ גנרל גרנט
**גנרל גרנט** הוא עץ מזן סקוויה ענקית הגדול ביותר בפארק הלאומי קינגס קניון שבקליפורניה והעץ השני בגודלו בעולם.

היסטוריה
--------

העץ נקרא בשנת 1867 על שם יוליסס ס. גרנט, מפקד צבא האיחוד במלחמת האזרחים האמריקנית ונשיאה ה-18 של ארצות הברית. קלווין קולידג' העניק לעץ זה את התואר "עץ חג המולד הלאומי" ב-28 באפריל 1926. בשל בסיסו הגדול, חשבו בתחילה שזהו העץ הגדול ביותר בעולם, אך בשנת 1931 לאחר מדידות מדויקות התואר הועבר לעץ **גנרל שרמן**. ב-29 במרץ 1956 הנשיא דווייט אייזנהאואר קבע שהעץ ישמש כמצבת זיכרון להרוגי המלחמות של צבא ארצות הברית.

כיום
----

בשנת 2005, הדירוג של הגנרל גרנט בין עצי הסקויה הגבוהים בעולם עלה שלב אחד, זאת לאחר שעץ וושינגטון עלה באש וצמרתו נשרפה. בעבר סברו שגילו של העץ למעלה מ-2,000 שנים, הערכות מדויקות יותר אומדות את גילו של העץ בכ-1,650 שנים. בשנת 2012 נקבע שעץ זה הוא עץ הסקוויה הענקית השני בגודלו בעולם, לאחר הגנרל שרמן.

מידות
-----

* גובה: 81.5 מטרים
* היקף הבסיס: 32.8 מטרים
* קוטר הגזע: 8.8 מטרים
* קוטר הגזע בגובה 18 מטרים מהקרקע: 5 מטרים
* קוטר הגזע בגובה 55 מטרים מהקרקע: 3.9 מטרים
* נפח מוערך של גזע העץ: 1,320 מטרים מעוקבים.

קישורים חיצוניים
----------------

ויקישיתוף מדיה וקבצים בנושא **גנרל גרנט** בוויקישיתוף
גנרל גרנט מקושט כעץ חג המולד
**דוד נוטמן** (1894 – 7 באוקטובר 1963) היה איש עסקים, קבלן, חקלאי ועסקן ספורט ישראלי, אשר רכש מידי הבריטים את בסיסי הצבא הבריטי בגן יבנה, בכפר ביל"ו, ברחובות וכן את אדמת בסיס תל נוף.

ביוגרפיה
--------

נוטמן נולד בשנת 1894 ברחובות, ולמד בחדר ולאחר מכן בבית ספר עממי סמילנסקי. למד בבית הספר למל, אולם שב לרחובות לאחר שהתקשה ללמוד בגרמנית. בשנת 1913 נסע לאוסטרליה, שם עבד במכרות נחושת ופחם עד שנת 1924, אז חזר לארץ ישראל.

בארץ ישראל עסק בסלילת כבישים והיה לקבלן עצמאי בתחום. במקביל, הקים משק חקלאי גדול ברחובות, שכלל מטע, פרדס וכרם.

בימי מלחמת העצמאות, רכש נוטמן את קרקעות הבסיסים של הצבא הבריטי בגן יבנה, בכפר ביל"ו וברחובות. לאחר שבסיס תל נוף הועמד למכירה, פנה בן ציון הורוביץ אל נוטמן והפציר בו לנצל את קשריו עם אנשי המנדט הבריטי על מנת לרכוש את הקרקע. נוטמן רכש את קרקעות הבסיס תמורת 67,000 לא"י. בעת המצור על ירושלים ארגן משלוחי מזון מרחובות ומגדרה אל העיר הנצורה.

היה פעיל של תנועת מכבי, והקים במסגרת זו מגרשי ספורט, בריכות ומתקנים נוספים.

ב-1924 נשא לאישה את שרה, ולזוג נולדו ארבעה ילדים. ב-7 באוקטובר 1963 הלך לעולמו בגיל 69.

קישורים חיצוניים
----------------

* משפחת נוטמן, בארכיון לתולדות העיר רחובות.

הערות שוליים
------------

1. ↑  דרכי החבור צפת - עכו, דואר היום, 12 באוגוסט 1926
2. ↑  יהודה הגדרתי, כך נרכש בסיס תל נוף, הַבֹּקֶר, 14 במרץ 1958
3. ↑  חבילות ממושבות הדרום - לירושלים, הַבֹּקֶר, 25 במאי 1948
4. ↑  דוד נוטמן - למנוחת עולמים, הַבֹּקֶר, 8 באוקטובר 1963
**יאניק הות** (בגרמנית: **Jannik Huth**, נולד ב-15 באפריל 1994 בבאד קרויצנאך, גרמניה) הוא כדורגלן גרמני המשחק בפאדרבורן 07 מהבונדסליגה השנייה בעמדת השוער.

קריירת מועדונים
---------------

הות שיחק כנער במיינץ 05, והחל משנת 2013 החל להשתייך לקבוצת המילואים של המועדון. באוקטובר 2014 ערך הות את הבכורה שלו בקבוצת המילואים במשחק מול הולשטיין קיל, במסגרת הליגה הגרמנית השלישית. החל משנת 2015 החל הות להשתייך לסגל הקבוצה הבכירה של מיינץ, אך שימש בעיקר כשוער שני, ועד לשנת 2019 ערך שבע הופעות ליגה בלבד בקבוצה הבוגרת, כולן בעונת 2016/17, כשבמקביל, הוא ממשיך לשחק בעיקר בקבוצת המילואים. בינואר 2018 הושאל הות לספרטה רוטרדם מליגת העל ההולנדית, וערך בשורותיה 14 הופעות עד לסוף העונה, אך לא הצליח להושיע אותה מירידה לליגת המשנה. בקיץ 2018 חזר הות למיינץ, ובעונת 2018/19 המשיך לשמש כשוער שני בקבוצה, אך לא ערך הופעות ליגה נוספות.

בקיץ 2019 עבר הות לפאדרבורן 07, העולה החדשה לבונדסליגה, והפך מיד לשוער הראשון בקבוצה.

קריירה בינלאומית
----------------

באוגוסט 2015 זומן הות לסגל נבחרת גרמניה בכדורגל עד גיל 21, בתור השוער המחליף של אודיסאס ולחודימוס, וערך בסך הכל שתי הופעות בשורות נבחרת זו. בקיץ 2016 זומן הות לסגל הנבחרת האולימפית לאולימפיאדת ריו דה ז'ניירו (2016), אך לא ערך בה הופעות. עם זאת, הות זכה עם הנבחרת במדליית כסף לאחר הפסד במשחק הגמר לברזיל.

תארים
-----

עם נבחרת גרמניה האולימפית:

* אולימפיאדת ריו דה ז'ניירו (2016): מדליית כסף

קישורים חיצוניים
----------------

ויקישיתוף מדיה וקבצים בנושא **יאניק הות** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net

| **נבחרת גרמניה – אולימפיאדת ריו דה ז'ניירו (2016)** |
| --- |
| 1 הורן • 
2 טוליאן • 
3 קלוסטרמן • 
4 גינטר • 
5 זולה • 
6 סוון בנדר • 
7 מאייר • 
8 לארס בנדר • 
9 זלקה • 
10 גורצקה • 
11 בראנדט • 
12 הות •
13 מקס • 
14 באואר •
15 כריסטיאנסן •
16 פרומל •
17 גנאברי •
18 פטרסן •
22 אולשלאגל •
מאמן: רובש | גרמניהגרמניה |
**יאניק גרהארדט** (בגרמנית: **Yannick Gerhardt**, נולד ב-13 במרץ 1994 בוורסלן שבגרמניה) הוא כדורגלן גרמני, המשחק כקשר בוולפסבורג מהבונדסליגה.

קריירת מועדונים
---------------

גרהארדט גדל במועדוני הנוער של קרויצאו ופ.צ. קלן. בעונת 2012/13 החל גרהארדט לשחק בקבוצת המילואים של פ.צ. קלן, וכבר אז נחשב ככישרון גדול, דבר שהתבטא בזכייתו של גרהארדט במדליית כסף במסגרת פרס מדליית פריץ ואלטר לכישרונות צעירים. בעונת 2013/14 ערך את הופעת הבכורה המקצוענית שלו במדי הקבוצה הבכירה של פ.צ. קלן, במשחק הבונדסליגה השנייה מול דינמו דרזדן. גרהארדט היה שותף מלא להעפלתה של קלן לבונדסליגה מהמקום הראשון, עם סיום עונת בכורתו 2013/14. בעונת 2014/15 סיים גרהארדט עם קלן במקום ה-12 בבונדסליגה, כאשר ערך 16 הופעות. בעונת 2015/16 הפך גרהארדט לשחקן הרכב קבוע בקלן, וסיים עם הקבוצה במקום התשיעי בבונדסליגה, כשהוא משתף פעולה בקישור עם מרסל ריסה, מתיאס להמן, לאונרדו ביטנקורט וקווין פוגט.

ב-27 במאי 2016 חתם גרהארדט בוולפסבורג מהבונדסליגה, שם הוא משתף פעולה בקישור עם דניאל קליגיורי, מקסימיליאן ארנולד, יוליאן דראקסלר, לואיז גוסטבו ויאקוב בלשצ'יקובסקי. את הופעת הבכורה בקבוצה במסגרת הבונדסליגה ערך גרהארדט במחזור הראשון של עונת 2016/17, בניצחון 0–2 על אאוגסבורג.

קריירה בינלאומית
----------------

בנובמבר 2016 נבחר גרהארדט על ידי מאמן נבחרת גרמניה יואכים לב לאייש את הסגל הגרמני למשחק מוקדמות מונדיאל 2018 מול נבחרת סן מרינו ולמשחק הידידות מול נבחרת איטליה. גרהארדט לא שותף מול סן מרינו, אך פתח בהרכב ורשם הופעת בכורה במדים הלאומיים במשחק מול נבחרת איטליה, שהסתיים בתיקו 0-0.

תארים
-----

פ.צ. קלן
* אליפות הבונדסליגה השנייה: 2013/14

קישורים חיצוניים
----------------

ויקישיתוף מדיה וקבצים בנושא **יאניק גרהארדט** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
רבי **דובער זאב וולף ליבשיץ** (ז' באדר ה'תקפ"ז, 6 במרץ 1827 - י"ג בכסלו ה'תרס"א, 5 בדצמבר 1900) היה רב ליטאי, רבה של סרדניק.

ביוגרפיה
--------

נולד בסרדניק לרב המקומי, הרב חיים ליבשיץ שכיהן ברבנות העיר 43 שנים. בגיל צעיר רכש ידיעות רבות בגפ"ת והתארס עם בתו של הרב משה יצחק רבל (רעוועל), אז רבה של קרטינגה ומאוחר יותר רבה של פוניבז'. לאחר אירוסיו למד מפי חמיו המיועד ומפי הרב זאב וולף ליפקין רבה של סלנט, כשבמקביל שמע מוסר ותורת המדות מפי בנו הרב ישראל ליפקין.

בגיל 16 נישא לארוסתו ובגיל 20 התמנה למשרה רבנית ראשונה בעיירה שאבילן, שם כיהן עשר שנים גם כראש ישיבה גדולה. בתקופת שאבילן למד אצלו בן ציון שטרנפלד, לימים רבה של בילסק.

בסביבות 1857 (תרי"ז) עבר לכהן ברבנות העיירה וינדאווי שבקורלנד והחזיק בכהונתו זו שש שנים, עד שהתקבל תחת אביו לרבנות העיר סרדניק בה כיהן עד לפטירתו בי"ג בכסלו ה'תרס"א, 5 בדצמבר 1900.

ספריו
-----

רבי דובער זאב ליבשיץ נודע כבקי בהלכה וכדרשן מחונן, הוא חיבר כרכים רבים של חידושי הלכה ומסות דרשניות, אך רובם נשארו בכתובים. ספריו שבאו בדפוס, נושאים את שמו של אביו "חיים". אלו הם:

* **מעין חיים** - שאלות ותשובות, פסקי הלכה ודרושים (שני חלקים; וילנה תר"ל, תרל"ד, תר"ן)
* **שיר החיים** - על פרק שירה (וילנה תר"ל)
* **באר חיים** - על התפילה (וילנה תרל"ט)
* **רוח חיים** - על ספר קהלת

משפחתו
------

בניו היו: רבי הלל ליבשיץ רבן של כמה ערים חשובות בליטא ואב"ד לובלין, ורבי יחיאל אידל ליבשיץ שנסמך לרבנות והיה דרשן בווילנה. חתנו היה הרב ישראל קפלן שכיהן תחתיו ברבנות העיר סרדניק. בת נינו היא כלת פרס נובל לכימיה פרופ' עדה יונת.

קישורים חיצוניים
----------------

* בן-ציון אייזנשטט, הרב ר' דובער זאב וואלף ליבשיץ, אב"ד בסרעדניק, **דור רבניו וסופריו**, תרנ"ה-תרס"ה, חלק ד, עמוד 21, באתר היברובוקס
* 'ליפשיץ, ר' זאב־דב ב"ר חיים', בתוך: דב ליפץ (מרכז המערכת), נתן גורן [ואחרים] (מערכת), **יהדות ליטא**, כרך ג, ספר א: "אישים", תל אביב: עם הספר, תשכ"ז, עמ' 64 (ספר יזכור לקהילת ליטא, בספריית העיר ניו יורק, תמונה 1262).

ספריו
* ****מעין חיים** - א**, שו"ת וחידושי הלכה, וילנה תר"ל, באתר היברובוקס
* ****מעין חיים** - א**, שו"ת וחידושי הלכה, מהדורה שנייה, וילנה תרל"ד, באתר היברובוקס
* ****מעין חיים** - ב**, דרושים. וילנה תר"ן, באתר היברובוקס
* ****שיר החיים****, וילנה תר"ל, באתר היברובוקס

הערות שוליים
------------

1. ↑  עליו ראו: בן-ציון אייזנשטט, הרב ר' יחיאל אידל ליבשיץ, **דור רבניו וסופריו**, תרנ"ה-תרס"ה, חלק ד, עמודים 22-23, באתר היברובוקס.
**SAP Concur** (לשעבר: **Concur Technologies**) היא חברת SaaS אמריקאית, המספקת שירותי נסיעות וניהול הוצאות לעסקים.

מטה החברה שוכן בבלוויו, וושינגטון.

בספטמבר 2014 הודיע סאפ על רכישת קונקור עבור 8.3 מיליארד דולר במזומן על מנת לחזק את תחום מחשוב הענן.

היסטוריה
--------

SAP Concur הוקמה על ידי סטיב סינג. בראשות החברה עומד כיום מייק אברהרד.

מטה החברה נמצא בבלוויו, וושינגטון, ומשרדים נוספים באדן פרארי, בסנט לואיס פארק, מינסוטה, אלן, טקסס, וינה, וירג'יניה, בארצות הברית, כמו גם באסיה, אוסטרליה ואירופה.

SAP התקשרה בהסכם לרכישת Concur Technologies תמורת 8.3 מיליארד דולר. הרכישה הושלמה ב־4 בדצמבר 2014.

בשנת 2016 רכשה קונקור את חברת Hipmunk, חברת סטארטאפ המציעה אתר חיפוש טיסות ומלונות.

במהלך תדריך באוגוסט 2018 הודיע משרד ההגנה כי הוא משתף פעולה עם SAP Concur לעדכון מערכת הנסיעות של הצבא הפעיל והמילואים.

הפלטפורמה נחשבת לאחת המובילות מסוגה בעולם והיא מציעה שני מודולים מרכזיים: מודול ההוצאות ומודול נסיעות במערכת אחת.

לפלטפורמה מיליוני משתמשים ועשרות אלפי לקוחות בעולם, בדגש על ארגונים וחברות גלובליות. מבין לקוחותיה בעולם: IBM,‏ Cisco,‏ ServiceNow,‏ VMware,‏ AIG, אריקסון, סקייפ, טוויטר, Salesforce.com,‏ ג'יי פי מורגן צ'ייס, קוקה-קולה, הצלב האדום האמריקאי, מרכזים רפואיים ובתי חולים, אוניברסיטאות אמריקאיות מובילות ועוד.

מתחרים
------

* Amadeus IT Group
* Chrome River Technologies
* Coupa
* Egencia
* Expedia Group's Corporate Travel
* Expensify
* Lola.com
* Sabre Getthere
* TripActions
* Webexpenses
* Botmatic solution

הערות שוליים
------------

1. ↑  שירות כלכליסט, עסקת ענק: SAP רוכשת את קונקור ב-7.3 מיליארד דולר, באתר כלכליסט, 19 בספטמבר 2014
2. ↑  Christine Lagorio-Chafkin, A Look at the Latest Travel-Search Acquisition, Inc.com, ‏2016-09-14 (באנגלית)
3. ↑  טוני מלינקוביץ', לראשונה: פלטפורמת SAP קונקור תשווק בישראל, באתר TECH-IL, ‏2020-10-12
**לונדון הפנימית** (באנגלית: **Inner London**) הוא כינוים של הרבעים המרכזיים של אזור לונדון רבתי. רבעים אלה מוקפים ברבעים המכונים לונדון החיצונית.

היסטוריה
--------

האזור הוגדר לראשונה באופן רשמי בשנת 1965 למטרות סטיסטיות. ההגדרה השתנתה מעת לעת ומצורך לצורך. אשר על כן יש הבדל בין ההגדרה המשפטית והסטטיסטית של רובעי "לונדון הפנימית" לבין המושג הגאוגרפי מרכז לונדון.

אזור לונדון הפנימית נחשב לאזור העירוני השלישי העשיר ביותר באיחוד האירופי - עם תל"ג לנפש של 71,338 אירו (88,734 דולר אמריקאי) בשנת 1984, אחרי פריז (74,944 אירו לנפש) ופרנקפורט (€73,860 לנפש).

ההגדרה של רשות החינוך של לונדון הפנימית
---------------------------------------

רשות החינוך של לונדון הפנימית הוקמה בשנת 1965 וכללה בשטח סמכותה את הרבעים שהיו בעבר חלק ממחוז לונדון:

* איזלינגטון
* גריניץ'
* האמרסמית' ופולהאם
* האקני
* הסיטי של וסטמינסטר
* וונדסוורת'
* טאוור האמלטס
* לווישהאם
* למבת'
* סאת'ק (רובע)
* קמדן
* קנזינגטון וצ'לסי

כמו כן כלל האזור את הסיטי של לונדון שלא הייתה חלק ממחוז לונדון, ואת אזור צפון וולוויץ' שהיה חלק ממחוז לונדון ובשנת 1965 הפך לחלק מרובע ניוהאם שאינו חלק מלונדון הפנימית.

ההגדרה של משרד הסטטיסטיקה הלאומי הבריטי
---------------------------------------

משרד הסטטיסטיקות הלאומי של הממלכה המאוחדת הגדיר את לונדון הפנימית לצורכי עריכת מפקד אוכלוסין. הגדרה זו כוללת את כל הרבעים לעיל וכן את הרבעים הארינגיי וניוהאם.
שטח לונדון הפנימית לפי הגדרה זו 319 קמ"ר ומתגוררים בשטח זה כ-2,985,700 תושבים (2005).

### אוכלוסייה לאורך ההיסטוריה

| שנה | אוכלוסין |
| --- | --- |
| 1891 | 4,488,242 |
| 1901 | 4,859,558 |
| 1911 | 4,998,237 |
| 1921 | 4,972,870 |
| 1931 | 4,893,261 |
| 1939 | 4,364,457 |
| 1951 | 3,679,390 |
| 1961 | 3,492,879 |
| 1971 | 3,031,935 |
| 1981 | 2,550,100 |
| 1991 | 2,599,300 |
| 2001 | 2,859,400 |
| 2003 | 2,904,600 |
| 2004 | 2,931,100 |
| 2005 | 2,985,700 |

הגדרות אחרות
------------

מחוז הדואר לונדון למול גבולות לונדון רבתי
אזור מחוז הדואר לונדון (London postal district) משמש אף הוא, לצרכים מסוים, כהגדרת אזור לונדון הפנימית. גודלו של השטח לפי הגדרה זו 624 קמ"ר והוא אינו מכיל חלקים מרובע לווישהאם.

חשיבות ההגדרה
-------------

להימצאות רובע מסוים בתוך שטחי לונדון הפנימית משמעות כלכלית ותקציבית, שכן רובעי לונדון הפנימית מקבלים תקציבים גדולים יותר מממשלת בריטניה מאשר רובעי לונדון החיצונית. ההחלטה להוציא את רובע ניוהאם (שהיה בעבר חלק ממחוז לונדון) משטחי לונדון הפנימית ואובדן התקציבים הנילווה הביאו למאבק של עיריית הרובע בהגדרה ולניסיונות להיכלל בשטחי לונדון הפנימית.

קישורים חיצוניים
----------------

ויקישיתוף מדיה וקבצים בנושא **לונדון הפנימית** בוויקישיתוף

הערות שוליים
------------

| עיינו גם בפורטל: |
| --- |
|  | **פורטל לונדון** |

1. ↑  מקור המונח "לונדון הפנימית" נייר עמדה של רובע ניוהאם (PDF).
2. ↑  תל"ג ממוצע בערי אירופה
**דוברוילוזאורוס** (שם מדעי: ***Dubreuillosaurus***) הוא סוג דינוזאור טורף ממשפחת המגלוזאוריים, שחי באירופה לאורך היורה התיכון לפני 168 עד 166 מיליון שנה מזמננו.

גילוי
-----

הדוברוילוזאורוס התגלה בממצאים בנורמנדי, צפון צרפת במהלך 1994, בידי אנדרה דוברויל (André Dubreuil), במספר ממצאים שכללו עשרות עצמות שבורות שהשתייכו לפרט אחד או שניים. הממצאים המעטים שלו נאספו והועברו למוזיאון הלאומי להיסטוריה של הטבע בצרפת. מאובניו נבדקו ונחשבו לממצאי פואקילופלירודון. עם זאת ב-2002 החוקר רומן אליין הציע לבדוק את מבנה העצמות, וב-2005 הפריד את הדינוזאור לסוג עצמאי, על סמך הבדלים במבנה שהיו בעלי יותר קירבה לאאוסטרפטוספונדילוס או למגנוסאורוס (אנ'). משמעות השם של הסוג הוא: "הלטאה של דוברויל", מגלה השלד הראשון. הסוג הכיל מין אחד - *Dubreuillosaurus valesdunensis*, הקרוי על שם מלחמת "Battle of Val-ès-Dunes", בין ויליאם הראשון, מלך אנגליה לאנרי הראשון, מלך צרפת שהתחולל בעיר קן בנורמנדי.

מאפיינים
--------

דינוזאור זה היה קטן יותר מהפואקילופלירודון והמגלוזאורוס קרוביו, וכמה מדענים הציעו שעבר גמדיות איים. החוקר גרגורי ס. פאול העריך את ממצאיו וסבר שהגיע לאורך 5 מטרים ולמשקל 250 קילוגרם. עם זאת, הפרט שאותר היה כנראה חצי בוגר ופרט בוגר היה יכול להגיע אולי לאורך 9 מטרים, מה שהפך אותו לטורף-על בולט בתחום חיותו.

לדוברוילוזאורוס היו לסתות ארוכות וגולגולת שטוחה יחסית. הוא היה בעל זרועות ארוכות יחסית בעלות 3 אצבעות, והוא כנראה היה צייד ששוטט לאורך חופי צרפת ושאר אירופה וחיפש נבלות או זוחלים קטנים.

קישורים חיצוניים
----------------

ויקישיתוף מדיה וקבצים בנושא **דוברוילוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |

השוואה של דוברוילוזאורוס (בצהוב) לצד מינים נוספים ממשפחתו לאדם.
**זואיסיט** הוא מינרל השייך לקבוצת האפידוט, תת-קבוצה של מינרלים השייכת לקבוצת המינרלים הסורוסיליקטיים - (סיליקטים במבנה של טטרהדרונים כפולים) המורכב מסידן, אלומיניום, הידרוקסיד וסיליקט שנוסחתו (Ca2Al3(SiO4)(Si2O7)O(OH).

הזואיסיט קרוי על שם המדען האוסטרי ממוצא סלובני, הברון זיגמונד צויס פון אדלשטיין (Baron Sigmund Zois von Edelstein) או בסלובנית Žiga Zois‏ (1819-1747), שאיבחן לראשונה כי המינרל שקיבל מסוחר המינרלים סימון פרשרן (Simon Prešern) הוא מינרל חדש. פרשרן מצא את המינרל ב"הרי זאואלפה" (Saualpe) שבחבל קרינתיה שבאוסטריה ב-1805. מאז נתגלה המינרל באתרים נוספים בחבל ארץ זה: "פריקלר האלט" (Prickler Halt), "הר לדינגר שפיצה" (Ladinger Spitze) ו"הר שפייקוגל" (Speikkogel). בתחילה היה המינרל קרוי "זאולופיט" על שם המקום בו נתגלה לראשונה.

את הזואיסיט השקוף מנצלים כאבן חן בעוד שאת הזואיסיט השקוף למחצה עד אטום מגלפים עבור עבודות אמנות. סוג זה משובץ לעיתים באבני אודם שהן אטומות לחלוטין ואינן מתאימות לשמש כאבני חן, ועם זאת צבען עז והן יוצרות ניגוד מושך עין כנגד מסת האם הירוקה של הזואיסיט.

זואיסיט מצוי כגבישים פריזמטיים אורתורומביים או כגושים בסלעים מותמרים ופגמטיטים. הזואיסיט יכול להיות בגוונים של כחול עד סגול, ירוק, חום, ורוד, צהוב, אפור או חסר צבע. כשהגבישים מפותחים היטב מופיע קווקו לאורך ציר האורך של הגביש. כמו כן במקביל לציר האורך העיקרי נמצא הכיוון היחיד של הפצילות המושלמת. בזואיסיט בולטת תופעת הפליאוכרואיזם (עד כמה משתנה צבע המינרל בהתאם לזווית בה מסתכלים בו). קלינוזואיסיט הוא הפולימורף המונוקליני הנפוץ יותר של הזואיסיט.

מקומות בהם מצוי הזואסיט: טנזניה (טנזניט), קניה (אנויליט), נורווגיה (תוליט), שווייץ, אוסטריה, הודו, פקיסטן ומדינת וושינגטון בארצות הברית.

מקורות
------

* Hurlbut, Cornelius S.; Klein, Cornelis, 1985, Manual of Mineralogy, 20th ed. מסת"ב 0-471-80580-7
* Mineral Handbook, 2001, Mineral Data Publishing
* Webmineral data
* Mindat.org

קישורים חיצוניים
----------------

ויקישיתוף מדיה וקבצים בנושא **זואיסיט** בוויקישיתוף
* זואיסיט, באתר אנציקלופדיה בריטניקה (באנגלית)
**קרדינל אמריקאי** (שם מדעי: ***Spiza americana***) הוא מין של ציפור שיר ממשפחת הפרושיים ושבט הקרדינליים. היא חיה באמריקה הצפונית, לרוב סביב המערב התיכון, אך גם מזרחה ומערבה משם. חלק מהאוכלוסיות נודדות דרומה למקסיקו, וגם לאמריקה המרכזית כשהיא מעופפת בלהקות גדולות. זהו העוף היחיד בסוגו והוא קרוב לסוג קרדינל.

תיאור
-----

הקרדינל דומה במראהו לדרור, והוא בעל הרגלים דומים. אורך הקרדינל 14 עד 16 סנטימטרים, מוטת כנפיו 24.6 עד 28 סנטימטרים ומשקלו 25.6 עד 38.4 גרם. הוא בעל נוצות אפורות, עם כתפיים וכנפיים חומות מפוספסות לאורכם בשחור. הראש צהוב, כשהלחיים אפורות. המקור אפור, והעיניים צהובות ומעליהם עובר פס צהוב עד אחורי הראש. מעל הראש ישנה ציצה זקורה נמוכה ואפורה. הסנטר לבן ומוקף בפסים שחורים, והגרון והחזה וכן הבטן צהובים.

הוא מצוי בסביבות פתוחות כמו הפרריה וערבות המישורים הגדולים וגם בגידולים חקלאיים כמו דגניים, שם להקות גדולות נחשבות למזיקות גדולות. מזונם הוא זרעים שונים וחרקים שהם מוצאים בעשבים.

חלק מהאוכלוסיות פרחו בתחילת המאה ה-19 והגיעו מזרחה עד ניו-אינגלנד והאזור המיד-אטלנטיק, אך הם נעלמו בסוף המאה. גם הגעתם וגם היעלמותם קשורים לשינויים בצורת הקרקע, שהפכה לעירונית יותר. עדיין הקרדינלים פורחים ואינם מצויים בסכנת הכחדה ממשית.

קישורים חיצוניים
----------------

ויקישיתוף מדיה וקבצים בנושא **קרדינל אמריקאי** בוויקישיתוף
* קרדינל אמריקאי, באתר אנציקלופדיה בריטניקה (באנגלית)

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

* קרדינל אמריקאי באתר דיסקוס הגליל

הערות שוליים
------------

1. ↑  קרדינל אמריקאי באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007552915305171

 |
**מנֹרת זהב** הוא ספר תורני-חסידי שיצא לאור בה'תרס"ב (1902) בוורשה, בעריכת הרב נתן נטע דונר מקולביעל. בספר מרוכזים לראשונה דברי תורתו של רבי משולם זושא מאניפולי.

רקע
---

רבי משולם זושא, בשונה משאר האדמו"רים, לא נהג לומר דברי תורה בטיש או בדרשות בפני תלמידיו. רבי אברהם יעקב מסדיגורא אמר עליו כי "לא היה דרכו לומר דברי תורה, אך כאשר לפעמים פתח פיו לומר דברי תורה, היו דברים עמוקים ומתוקים מאוד".

תוכן הספר
---------

הרב נתן נטע דונר, שחיבר כמה ספרי ליקוט חסידיים, ליקט את תוכן הספר מספרי חבריו של רבי זושא או תלמידיהם. רוב החידושים נאמרו על ידו בעל פה. החידושים בספר מסודרים על פי פרשיות התורה.

בסוף הספר הובאו גם דברי תורה משני בניו, האדמו"רים רבי צבי מנחם אוירבך ורבי ישראל אברהם מזל. בהקדמת הספר הובאו דברי תורה מאת רבי זאב וולף מצ'רני-אוסטראה, מחותנו של רבי זושא.

לספר ניתנו הסכמות של הרב חיים חזקיהו מדיני, הרב שלום מרדכי שבדרון, רבי יהושע אשר מפוריסוב הרב צבי יחזקאל מיכלסון ועוד. כמו כן, מופיעה בספר הקדמה מאת נכד-נינו של רבי משולם זושא, הרב חיים דב מזל, שבה ציוני דרך מחייו של רבי זושא ומשפחתו. הספר נדפס בדפוס אפרים בוימריטער בורשה ובמימון אברהם יוסף קליימן מקולביעל.

שם הספר נובע מראשי תיבות: **ת**ורת **ר**בינו **ה**רב **מ**שולם **ז**יסל **נ**שמתו **ב**מרומים.

בשנים מאוחרות יותר, יצא הספר במהדורות נוספות; וכן יצאו ספרים בעלי שם שונה המבוססים על ספר זה ובהם תוספות והרחבות, בהם: **תורת הרבי רבי זושא**, בני ברק תשנ"ד; **זהב המנורה**, בהוצאת שפתי צדיקים, ירושלים תשע"ג.

הערות שוליים
------------

1. ↑  מפי רבי ישראל מרוז'ין
2. ↑  ספר אמת ליעקב, ליל ב' דר"ה
קומפלקס הברביקן בלונדון, המשלב מגורים עם אולמות תרבות
**קומפלקס** (על פי הגרמנית: **Gebäudekomplex**; מילולית: מבנה מורכב. בעברית: "מכלול", "מִשְלָב") הוא מונח באדריכלות המציין צבר מבנים וחללים הנתפסים כמבנה-על יחיד, כאשר כל מבנה כולל יחידה תפקודית מסוימת. הקומפלקס כולל מספר כניסות, וניתן לנוע בתוכו מבלי לצאת ממנו. הקומפלקס כולל מעברים בין היחידות המבנים השונים, וחללים משותפים לכל באי המקום, כגון מבואה משותפת ("פורום") או חצר פנימית ("אטריום"), נקודות גישה לתחבורה ציבורית וכדומה. קיימים קומפלקסים שנבנו לאורך תקופות זמן ארוכות, תוך הוספת מבנים עם הזמן, ויש קומפלקסים שתוכננו והוקמו ככאלה מלכתחילה. אחת ההגדרות המודרניות לקומפלקס היא, "הקומפלקס פועל כמערכת אורבאנית שלמה, שמחוברת מצד אחד למערכת התחבורה הציבורית בעיר ולהמשכיות חיי הרחוב, ומצד שני פועלת כמערכת אקולוגית-אורבאנית עצמאית בעלת מחזור חיים חסכוני באנרגיה".

יתרונות וחסרונות
----------------

אחד מיתרונותיו המרכזיים של הקומפלקס הוא מתן סביבה נוחה לתפקוד ותנועה של כמות גדולה של בני אדם, לכל אורך השנה, כשהוא מוגן ומבודד, ומאפשר תפקוד יעיל מבלי להיחשף לתנאי מזג אוויר. החללים המשותפים מאפשרים לבאי המקום להיפגש אלו עם אלו, ולייצר סביבה נוחה למפגשים. כאשר קיים קנה מידה גדול ומגוון של שימושים הפועלים לאורך היממה, יכול קומפלקס להיות מוקד משיכה לאוכלוסייה שאינה בהכרח ממוקמת בטווח ההשפעה המידי שלו. מכאן נובעת הגישה התכנונית לשלב מתקני בידור וספורט עם משרדים על מנת לקיים פעילות לכל שעות היום ולכל אורך השנה, מבלי להותיר "פיל לבן" שיהיה שומם חלק מהזמן ולנצל תשתיות משותפות באופן מיטבי.

עם החסרונות נמנים עלות תחזוקה גבוהה לשמירת תקינות ונקיון של שטחים בנויים בהיקף גדול מאוד, בפרט מערכות אוורור, חימום ומיזוג אוויר, תאורה ומתקני פינוי פסולת; אתגרי שינוע יעיל מן המקום ואליו בתחבורה ציבורית ופרטית (שטחי חנייה) ואתגרים בתחום השילוט וההכוונה על מנת שהמקום לא יהפוך למבוך עבור מבקריו.

מבחינת קיימות הקומפלקס הופך את העיר ל"קומפקטית" יותר וחוסך זיהום אוויר תעבורתי בהתניידות מאתר לאתר. מאידך, יש לשמור על כך שטביעת הרגל האנרגטית של קומפלקס בודד לא תעלה על טביעת הרגל האנרגטית המצרפית של כל יחידה תפקודית בנפרד, דבר הניתן לביצוע תוך תכנון וניטור.

דוגמאות
-------

דוגמאות נפוצות לבניית קומפלקסים הן קמפוסים של אוניברסיטאות (כגון קמפוס האוניברסיטה העברית בהר הצופים), מנזרים, בתי חולים, מוזיאונים, קריות שלטון (למשל קומפלקס הקפיטול של ארצות הברית), מרכזי קונגרסים ותערוכות, מקבצי מתקני ספורט ואימונים (כגון קומפלקס הספורט אולימפיסקי במוסקבה), קומפלקסי מגורים (כגון הביטאט 67' במונטריאול), מכלולים רב-תפקודיים מעורבי שימושים (למשל מגורים, תיירות ומסחר כגון אבראג' אל-בית במכה או מגורים ותרבות כגון הברביקן בלונדון), מרכזי תחבורה ציבורית ובהם שילובים של תחנות מרכזיות של רכבת, אוטובוס ואמצעי תחבורה אחרים, ועוד.

קישורים חיצוניים
----------------

ויקישיתוף מדיה וקבצים בנושא **קומפלקס** בוויקישיתוף
* הדר בן אברהם, רותם שייקר, "עירוב שימושים כמנוע לפיתוח בר קיימא", תגית כלימור (עורכת), **קיימות בראיה כוללת**, הטכניון - מכון טכנולוגי לישראל, 2014 עמ' 54–75

הערות שוליים
------------

1. ↑  גל רינגל, "אסתטיקה של אדריכלות אקולוגית בגורדי שחקים ומבנים גבוהים", תגית כלימור (עורכת), **קיימות בראיה כוללת**, הטכניון - מכון טכנולוגי לישראל, 2014 עמ' 322 סעיף 4.3
**יחס דחיסת נתונים**, הידוע גם כעוצמת **דחיסה**, הוא מדידה של ההפחתה היחסית בגודל של ייצוג הנתונים המיוצר על ידי אלגוריתם דחיסת נתונים. יחס זה מבוטא לרוב כחלוקה של הגודל הלא דחוס בגודל הדחוס.

הגדרה
-----

יחס דחיסת נתונים (Data Compression Ratio) מוגדר כיחס בין הגודל הלא דחוס (*Uncompressed Size*) לגודל הדחוס (Compressed Size):

{\displaystyle {\rm {Data\;Compression\;Ratio}}={\frac {\rm {Uncompressed\;Size}}{\rm {Compressed\;Size}}}}
לפיכך, לייצוג נתונים, הדוחס את גודל הקובץ מ-10MB ל-2MB, יש יחס דחיסה של 10/2 = 5, המצוין לעיתים קרובות כיחס מפורש, 5:1 (קרא "חמש" ל"אחד"), או בתור יחס מרומז, 5/1. ניסוח זה חל באופן שווה על דחיסה, כאשר הגודל הלא דחוס הוא הגודל המקורי; ועבור פרישֹה (decompression), כאשר הגודל הלא דחוס הוא זה של הקובץ המשוחזר.

לפעמים מציינים את החיסכון בנפח אחסון (Space Saving), המוגדר כמידת הקטנת הגודל ביחס לגודל הלא דחוס:

{\displaystyle {\rm {Space\;Saving}}=1-{\frac {\rm {Compressed\;Size}}{\rm {Uncompressed\;Size}}}}
לפיכך, ייצוג נתונים הדוחס את גודל הקובץ מ-10MB ל-2MB מניב חיסכון בנפח של 1 - 2/10 = 0.8, המצוין לעיתים קרובות באחוזים, 80%.

עבור אותות בגודל בלתי מוגדר, כמו הזרמת אודיו ווידאו, יחס הדחיסה מוגדר במונחים של קצב נתונים (Data Rate), דחוס ולא דחוס, במקום גודלי נתונים:

{\displaystyle {\rm {Compression\;Ratio}}={\frac {\rm {Uncompressed\;Data\;Rate}}{\rm {Compressed\;Data\;Rate}}}}
ובמקום חיסכון בנפח אחסון, מציינים **חיסכון בקצב נתונים**, המוגדר כהפחתת קצב הנתונים ביחס לקצב הנתונים הלא דחוס:

{\displaystyle {\rm {Data\;Rate\;Saving}}=1-{\frac {\rm {Compressed\;Data\;Rate}}{\rm {Uncompressed\;Data\;Rate}}}}
לדוגמה, לשירים לא דחוסים על תקליטור CD יש קצב נתונים של בערך 1.4mbits לשנייה, בעוד שקובצי AAC ב-iPod נדחסים בדרך כלל ל-128kbits לשנייה, מה שמניב יחס דחיסה של 10.9, לחיסכון בקצב נתונים של 0.91, או 91%.

דחיסה משמרת לעומת מאבדת
-----------------------

דחיסה משמרת של נתונים דיגיטליים כגון וידאו, סרטים דיגיטליים ואודיו אמנם משמרת את כל המידע, אך לרוב אינה משיגה יחס דחיסה טוב בהרבה מ-2:1 וזאת בגלל האנטרופיה המובנית בנתונים. לעומת זאת, דחיסה מאבדת (למשל JPEG עבור תמונות, או MP3 ואופוס עבור שמע) יכולה להשיג יחסי דחיסה גבוהים בהרבה במחיר של ירידה באיכות, מכיוון שהדחיסה גורמת לעיוותים חזותיים או עיוותי אודיו בגלל אבדן מידע חשוב. יש צורך ביחס דחיסה של לפחות 50:1 כדי להעביר וידאו 1080i לזרם שידור MPEG של 20 Mbit/s.

ראו גם
------

* מדעי המחשב

קישורים חיצוניים
----------------

* Nondegrading lossy compression

הערות שוליים
------------

1. 1 2  "Pixel grids, bit rate and compression ratio". Broadcast Engineering. 2007-12-01. אורכב מ-המקור ב-2013-10-10. נבדק ב-2013-06-05.
2. ↑  Charles Poynton (2012-02-07). "Digital Video and HD: Algorithms and Interfaces" (2nd ed.). Morgan Kaufmann Publishers. ISBN 9780123919267.
3. ↑  "High Efficiency Video Coding (HEVC) text specification draft 10 (for FDIS & Consent)". JCT-VC. 2013-01-17. נבדק ב-2013-06-05.
4. ↑  "The H.264 Advanced Video Coding (AVC) Standard" (PDF). Logitech. נבדק ב-2013-06-05.
5. ↑  "White Paper on Performance Characteristics of MPEG-2 Long GoP vs AVC-I video compression techniques for Broadcast Applications" (PDF). Sony. נבדק ב-2013-06-05.
**גאורגוס סבאניס** (ביוונית: **Γιώργος Σαμπάνης**; נולד ב-15 במאי 1983) הוא זמר ומלחין יווני.

ביוגרפיה
--------

גיאורגוס סבאניס נולד באתונה ב-15 במאי 1983. בצעירותו הוא התאמן בריצות, היה אלוף יוון בריצת 100 מ' וניצח בתחרויות שונות. הוא השתתף בקטע ריצה במהלך פתיחת אולימפיאדת אתונה. 

באוקטובר 2007 סבאניס הקליט את הסינגל הראשון שלו. במרץ 2008 שוחרר אלבום הראשון Haramata. כל שירי האלבום נכתבו על ידי סבאניס בעצמו. בשנת 2009 הוא שחרר את האלבום השני.

בשנת 2011 סבאניס חתם על חוזה עם Cobalt Music והקליט את האלבום השלישי Mistirio Treno.

בשנת 2012 שוחרר אלבום נוסף Den Eimai Iroas שזכה להצלחה וקיבל הגדרה של אלבום זהב. אחד משירי האלבום זכה בפרס של MAD TV.

במקביל הוצאת אלבומים, סבאניס כתב שירים לזמרים יוונים שונים לרבות ניקוס איקונומופולוס ואנדוניס רמוס.

בשנת 2014 סבאניס הוציא אלבום Mono Ex Epafis שהיקף מכירות שלו הגיע לרמת "פלטינה" וזכה בפרס.

אלבום של היוצר Logia Pou Kaine הוקלט בשנת 2016 והגיע לרמה של פלטינה כפול ארבע תוך מכירת יותר מ-50 אלף תקליטים.

בשנת 2019 שוחרר אלבום השביעי Paraxena Demenoi שגם הוא הגיע לרמה של פלטינה כפול ארבע.

קישורים חיצוניים
----------------

ויקישיתוף מדיה וקבצים בנושא **גאורגוס סבאניס** בוויקישיתוף
**גאורג פוקס** (בגרמנית: **Georg Fuchs**;‏ 25 בדצמבר 1856 – 30 בספטמבר 1939) היה גנרל גרמני שפיקד על קורפוסים ואחר כך על פלגת ארמייה בחזית המערבית.

ביוגרפיה
--------

### תחילת הקריירה

פוקס נולד ב-25 בדצמבר 1856 בדנציג שהשתייכה לממלכת פרוסיה. ב-1877 התגייס לצבא הגרמני הקיסרי ומילא בו תפקידי פיקוד ומטה. בשנת 1911 מונה למפקד חטיבה בפוזן, ובשנת 1914 מונה למפקד הדיוויזיה ה-16.

### מלחמת העולם הראשונה ואחריתו

עם פרוץ מלחמת העולם הראשונה היה פוקס מפקד הדיוויזיה ה-16, וכבש עימה את לוקסמבורג. לאחר מכן לחם פוקס עם הדיוויזיה שבפיקודו כחלק מהארמייה הרביעית בחזית המערבית, ונטל חלק במערכה על הגבולות. בסוף אוגוסט 1916 מונה פוקס למפקד קורפוס המילואים ה-10, ובאוקטובר מונה למפקד קורפוס המילואים ה-14. ב-5 במרץ 1917 מונה פוקס למפקד פלגת הארמייה C, ופיקד עליה עד ה-9 בנובמבר 1918. על הצלחתו בקרבות קיבל פוקס ב-22 באוגוסט 1917 את העיטור פור לה מריט. 

לאחר הפסקת האש מונה פוקס לתפקיד בארמייה החמישית, ובאוקטובר 1919 פרש לביתו. ב-30 בספטמבר 1939 מת פוקס במינסטר, והוא בן 83 שנים.

ראו גם
------

* הקיסרות הגרמנית במלחמת העולם הראשונה

קישורים חיצוניים
----------------

ויקישיתוף מדיה וקבצים בנושא **גאורג פוקס** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 1050466772
* VIAF: 308204123
* WorldCat: viaf-308204123

 |
**יעקב מידד (מיו)** (13 במרץ 1919 – 29 ביוני 2012) היה קצין בצה"ל וסוכן המוסד למודיעין ולתפקידים מיוחדים.

ביוגרפיה
--------

מידד נולד בשם ארנסט מיודובסקי, בן יחיד להוריו. הוא גדל בעיר ברסלאו שבגרמניה. היה חבר תנועת הנוער "הבונים". ב-1934 עלה לארץ ישראל בגפו. במהלך השואה אביו, שעוטר בצלב הברזל במלחמת העולם הראשונה, נרצח על ידי הנאצים בטרזיינשטט ואמו נרצחה באושוויץ. 

למד בבית הספר הריאלי. ב-1936 גויס לארגון ההגנה, עבר קורס מ"כים ולאחר מכן קורס מ"מים ביבנאל מחזור י'. במקביל החל ללמוד הנדסת חשמל בטכניון. 

עם פלישת הנאצים לפולין בספטמבר 1939, התנדב מידד לצבא הבריטי והיה אחד מ-12 המתנדבים הראשונים של היישוב היהודי. הוא שובץ בסוללת תותחי החוף 6 אינץ' בגדוד 14, שהוצבה בבת גלים במטרה להגן על העיר חיפה. אחרי הקמת הבריגדה היהודית נשלח לקורס קצינים באנגליה. השתחרר מהצבא הבריטי ב-1946. 

בנובמבר 1947 התגייס לפלוגה ב' של גדוד 22 של חטיבת כרמלי ולחם במלחמת העצמאות. הוא השתתף בקרב על חיפה, קרב משמר העמק. היה מפקד גונדה בגדוד תותחנים 402, והשתתף בקרבות על בית דראס ובקרבות על משלט עיבדיס. הוא המשיך בשירות קבע בצה"ל בחיל התותחנים, בשנים 1951 עד 1953 פיקד על בסיס ההדרכה של החיל, בה"ד 9, ולאחר מכן שימש ראש ענף חיל רגלים במנהל הסגל. השתחרר ב-1955 בדרגת סגן-אלוף. 

עם שחרורו גויס למוסד למודיעין ולתפקידים מיוחדים. הוא נשלח לצפון אפריקה, הקים בתוניסיה רשת סיוע בפעילות חשאית של העלאת יהודים, ולאחר מכן בטנג'יר שבמרוקו. בהמשך שירותו במוסד היה חבר ביחידת "מפרץ" (לימים "קיסריה"). הוא השתתף במבצעים חשאיים ללכידתם וחיסולם של פושעים נאצים. הוא היה חבר בחוליה שתפסה והביאה לישראל את אדולף אייכמן והיה אחראי על החלק הלוגיסטי של המבצע. כמו כן לקח חלק מרכזי במבצע חיסול "התליין מריגה", הרברטס צוקורס, תחת הכינוי "אנטון קינצלה". על המבצע כתב יחד עם גד שמרון את הספר "חיסול התליין מריגה", שיצא לאור ב-1997 בהוצאת כתר. הוא נטל חלק בחיפושים אחר הורסט שומאן בגאנה. בשנות השמונים פרש מהמוסד. 

היה נשוי לשולה, ואב לשלושה ילדים.

לקריאה נוספת
------------

* **חיסול התליין מריגה** (תחת השם "אנטון קינצלה". יחד עם גד שמרון) - הסיפור המלא על המבצע לחיסול הפושע הנאצי הרברטס צוקורס. תורגם לאנגלית, גרמנית ולטבית. הוצאת כתר, 1997

קישורים חיצוניים
----------------

* אפרים הלוי, "האיש עם החיוך הנצחי", מב"ט מל"מ (עמוד 32), אוקטובר 2012
* המתנדב הראשון, מספר 8001, של היישוב היהודי לצבא הבריטי, ביטאון "רוח צוות", ספטמבר 2009
* יוסי מלמן‏, מת יעקב מידד, "המהדורה הציונית של ג'יימס בונד", באתר וואלה!‏, 02 ביולי 2012
* עופר אדרת, סוכן המוסד יעקב מידד, אחד מחוטפי אייכמן, מת בגיל 93, באתר הארץ, 1 ביולי 2012
* חיים הר-זהב, חדשות 10, מבצע אייכמן, באתר של "רשת 13", 16 בינואר 2007 (במקור, מאתר "nana10")

הערות שוליים
------------

1. ↑  אתר "Billiongraves"
2. ↑  יוסי מלמן, ‏מראש הגסטפו ועד מנגלה: כך כשל המוסד במרדף אחר בכירים נאצים, באתר מעריב אונליין, 5 בספטמבר 2017

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008745690305171
* GND: 121240258
* LCCN: nr97045413
* NKC: jx20100702009
* SUDOC: 05577654X
* VIAF: 196690564
* WorldCat (עם VIAF): 196690564

 |